Diari Oficial de la Generalitat Valenciana


Sumari del DOGV 5270, del 31-05-2006 (2006/6361)

ORDE de 3 de maig de 2006, de la Conselleria de Cultura, Educació i Esport, per la qual es convoca un concurs públic per a la concessió d'ajudes als museus i les col·leccions museogràfiques permanents reconeguts de la Comunitat Valenciana per a la dotació d'equipament i la restauració de fons.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5270

Data del DOGV
:   31-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/6361


Data del document
:   03-05-2006

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * suport econòmic
    * museu
    * protecció del patrimoni
    * ajuda pública

ORDE de 3 de maig de 2006, de la Conselleria de Cultura, Educació i Esport, per la qual es convoca un concurs públic per a la concessió d'ajudes als museus i les col·leccions museogràfiques permanents reconeguts de la Comunitat Valenciana per a la dotació d'equipament i la restauració de fons. [2006/6361]  
L'Estatut d'Autonomia de la Comunitat Valenciana, aprovat per la Llei orgànica 1/2006, de 10 d'abril, de Reforma de la Llei orgànica 5/1982, d'1 de juliol, establix en l'article 49 la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat 1 de l'article 149 de la Constitució espanyola. Estes funcions van ser assignades a la Conselleria de Cultura, Educació i Esport pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives.  
D'acord amb el que establix l'article 91 de la Llei 4/1998, d'11 de juny, de la Generalitat Valenciana, del patrimoni cultural valencià, i amb la finalitat de difondre, promoure i conservar el patrimoni artístic, es convoquen ajudes per als museus i les col·leccions museogràfiques permanents reconeguts de la Comunitat Valenciana destinades a finançar la dotació d'equipament i la restauració de fons.  
Per tot això, i fent ús de les facultats conferides per l'article 35 de la Llei 5/1983, de 30 de desembre, de Govern valencià,  
ORDENE  
Primer  
Es convoca un concurs públic per a la concessió d'ajudes als museus i les col·leccions museogràfiques permanents reconeguts de la Comunitat Valenciana per a la dotació d'equipament i la restauració de fons, i s'aproven les bases i el model d'instància pels quals es regix la convocatòria, que figuren com a annexos I i II de la present orde, així com els models de declaració responsable, que hi figuren com a annexos III i IV.  
Segon  
L'import total de les ajudes és de noranta mil euros (90.000 €), i serà satisfet a càrrec de l'aplicació pressupostària 78.34.46.845.24.5, línia de subvenció T4478000, del pressupost de la Generalitat per al 2006.  
DISPOSICIONS FINALS  
Primera  
Es delega en la secretària autonòmica de Cultura i Política Lingüística la facultat de concedir les ajudes i se l'autoritza perquè dicte les resolucions necessàries per al desplegament i l'execució d'esta orde.  
Segona  
La present orde produirà efectes l'endemà de la publicació en el Diari Oficial de la Generalitat.  
Contra esta orde, que posa fi a la via administrativa, es pot interposar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller de Cultura, Educació i Esport en el termini d'un mes comptador des de l'endemà de la publicació de l'orde.  
b) El recurs contenciós administratiu ha de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació de l'orde.  
En el cas que el recurrent siga una administració pública, caldrà ajustar-se al que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa.  
València, 3 de maig de 2006  
El conseller de Cultura, Educació i Esport  
ALEJANDRO FONT DE MORA TURÓN  
ANNEX I  
Bases del concurs públic per a la concessió d'ajudes als museus i les col·leccions museogràfiques permanents reconeguts de la Comunitat Valenciana per a la dotació d'equipament i la restauració de fons.  
Primera. Objecte de les ajudes  
L'objecte de les ajudes per a la dotació d'equipament és:  
1. Dotar les institucions beneficiàries d'un equip informàtic adequat, amb capacitat per a emmagatzemar tant dades textuals com gràfiques, amb infraestructura de comunicacions i amb capacitat d'impressió, o de dispositius perifèrics que completen l'equip informàtic ja existent, que puga ser utilitzat per a activitats pròpies dels museus: realització d'inventari de fons, gabinet didàctic, oficina, etc.  
2. Col·laborar amb les institucions beneficiàries en l'adquisició de sistemes de seguretat, tant actius com passius, per a protegir els fons conservats als museus i les col·leccions museogràfiques reconeguts i a les seues instal·lacions.  
3. Col·laborar amb les institucions beneficiàries en l'adquisició de material inventariable i no fungible per a l'estudi i la restauració de les peces depositades als museus i les col·leccions museogràfiques permanents reconeguts.  
L'objecte de les ajudes per a la restauració de fons és sufragar les despeses derivades dels treballs de restauració del patrimoni moble que tenen al seu càrrec els museus i les col·leccions museogràfiques permanents, i que han sigut realitzats per professionals de la conservació i la restauració.  
Segona. Destinataris de les ajudes  
Les ajudes tenen com a destinataris els titulars dels museus i les col·leccions museogràfiques permanents reconeguts, d'acord amb la Llei 4/1998, d'11 de juny, de la Generalitat Valenciana, del patrimoni cultural valencià i l'Orde de 6 de febrer de 1991, de la Conselleria de Cultura, Educació i Ciència, sobre el reconeixement de museus i col·leccions museogràfiques permanents.  
Tercera. Dotació de les ajudes  
Les ajudes en cap cas poden superar l'import màxim de sis mil euros (6.000 euros) cada una.  
Quarta. Criteris de concessió de les ajudes  
Per a la concessió de les ajudes es tindran en compte els criteris de prioritat següents (que s'han de valorar de forma decreixent des d'un total de deu punts):  
a) Necessitat i urgència de l'adquisició, actuació o intervenció (fins a sis punts).  
b) Importància dels fons del museu o col·lecció museogràfica en qüestió (fins a quatre punts).  
Cinquena. Formalització de les sol·licituds  
1. Les sol·licituds s'han d'adreçar a la Conselleria de Cultura, Educació i Esport, Secretaria Autonòmica de Cultura i Política Lingüística, i han d'incloure la documentació següent:  
a) Instància, que s'ha de formular segons el model que figura en l'annex II. Ha de ser subscrita per la persona que tinga la capacitat legal de representar el museu, amb l'acord previ de l'òrgan competent de l'entitat titular, i hi han de figurar les dades següents: denominació del museu, denominació del titular del museu (amb el NIF o CIF), adreça, telèfon, fax, destinació de la subvenció (de forma suficientment explícita), dades bancàries on es desitja rebre la subvenció i relació de la documentació que s'hi adjunta. En el cas d'institucions privades o patronats dependents d'ens públics, s'ha d'aportar una còpia legitimada del document fundacional o constitutiu.  
b) Memòria de l'activitat que es vol realitzar. En la memòria s'ha d'incloure una descripció detallada de la destinació de l'ajuda, així com la procedència dels fons econòmics que permeten executar l'actuació per a la qual se sol·licita la subvenció. En el cas de sol·licitar-la per a la restauració de fons, la memòria ha de contindre una proposta de treball amb el calendari previst. En el cas de sol·licitar-la per a l'adquisició o millora de béns inventariables, s'ha d'indicar el període durant el qual el sol·licitant es compromet a destinar-los a la finalitat per a la qual se sol·licita la subvenció, que no pot ser inferior als cinc anys en el cas dels béns que poden ser inscrits en un registre públic, ni als dos anys per a la resta de béns.  
c) En el cas que l'objecte de l'actuació siga la restauració dels fons del museu o col·lecció museogràfica, un currículum del professional que realitze la intervenció.  
d) Pressupost detallat dels costos econòmics previstos per a l'activitat.  
e) Les subvencions sol·licitades o atorgades per altres administracions o ens públics o privats.  
f) Declaració responsable de no incórrer en cap de les prohibicions per a ser beneficiari de subvencions assenyalades en l'article 13 de la Llei 38/2003, de 17 de novembre, general de subvencions, segons el model que figura en l'annex III d'esta convocatòria.  
g) Certificats vigents acreditatius d'estar al corrent en les obligacions tributàries amb l'administració tributària estatal i de la Comunitat Valenciana, i amb la Seguretat Social, en els termes previstos en l'Orde de 30 de maig de 1996 de la Conselleria d'Economia i Hisenda (DOGV núm. 2775, de 21.06.1996). Queden exonerades d'esta obligació les entitats a què es referix l'article 3 de l'orde esmentada, entre les quals es troben les corporacions locals.  
h) Declaració responsable, segons consta en l'annex IV, en el cas que el sol·licitant no siga una corporació local, relativa al compliment de la normativa d'integració laboral de persones amb discapacitat, tot això d'acord amb el Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.   
2. Les sol·licituds s'han de presentar al registre general d'esta Conselleria, a les direccions territorials de Cultura, Educació i Esport o a través dels mitjans establits en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.  
3. El termini per a la presentació de sol·licituds és de vint dies hàbils a comptar des de l'endemà de la publicació d'esta orde en el Diari Oficial de la Generalitat.  
4. D'acord amb l'article 71 de la Llei 30/1992, de 26 de novembre, modificada per Llei 4/1999, de 13 de gener, de règim jurídic de les administracions públiques i del procediment administratiu comú, si la sol·licitud no complira els requisits o no incloguera els documents que s'assenyalen en esta base, es requeriria l'interessat perquè en el termini de deu dies hàbils corregira la falta o adjuntara els documents preceptius, amb la indicació que si no ho fera, es consideraria que hauria desistit de la seua petició, després de dictar la resolució corresponent en els termes previstos en l'article 42 de la llei mencionada.  
Sisena. Resolució   
1. Per a la valoració i selecció de les sol·licituds s'ha de constituir una comissió avaluadora integrada per:  
. la secretària autonòmica de Cultura i Política Lingüística, que actuarà com a presidenta,  
. el cap de l'Àrea de Museus i Belles Arts,  
. la cap del Servici d'Investigació i Promoció,  
. un tècnic de la Secretaria Autonòmica de Cultura i Política Lingüística, designat per la secretària autonòmica, i  
. la cap de la Secció de Conservació, que actuarà com a secretària, amb veu però sense vot.  
La comissió avaluadora ha d'elaborar la proposta de resolució. La secretària autonòmica de Cultura i Política Lingüística ha de resoldre el concurs per delegació del conseller de Cultura, Educació i Esport. La resolució ha de ser publicada en el Diari Oficial de la Generalitat.  
2. Si en el termini de sis mesos comptats des de la publicació la convocatòria no fóra resolta ni notificada de forma oportuna, es consideraria que totes les peticions presentades han sigut desestimades.  
Setena. Incidències  
Qualsevol modificació de les característiques de l'equipament o de la restauració per als quals se sol·licita l'ajuda ha de comptar amb la conformitat prèvia de la Secretaria Autonòmica de Cultura i Política Lingüística, la qual s'atorgarà sempre que la modificació no supose, segons el parer de la comissió avaluadora, una alteració substantiva del projecte aprovat.  
Huitena. Modificació de la resolució de concessió  
Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes concedides per altres administracions o ens públics o privats, poden donar lloc a la modificació de la resolució de concessió.  
L'import de les ajudes en cap cas pot ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cos de l'activitat que el beneficiari ha de realitzar.  
Novena. Obligacions dels beneficiaris  
Tots els beneficiaris de les ajudes s'obliguen a complir les bases de la convocatòria, i també a:  
a) Presentar, en un termini comprés entre la data de notificació de la subvenció i el dia 31 d'octubre de 2006 (ambdós inclusivament), la documentació següent, adreçada a la Conselleria de Cultura, Educació i Esport, Secretaria Autonòmica de Cultura i Política Lingüística:  
. En el cas que el museu o la col·lecció museogràfica permanent siguen de titularitat pública, una orde de pagament, o una còpia degudament legalitzada, que justifique les despeses realitzades per a dur a terme l'activitat per un import igual o superior al de l'ajuda concedida.  
En el cas que el museu o la col·lecció museogràfica permanent no siguen de titularitat pública, còpies compulsades de factures, nòmines i contractes que justifiquen les despeses realitzades per a dur a terme l'activitat per un import igual o superior al de l'ajuda concedida.  
. Memòria de l'activitat realitzada.  
b) Acreditar davant de la Conselleria de Cultura, Educació i Esport el compliment dels requisits i les condicions que determinen la concessió de l'ajuda.  
c) Sotmetre's a les actuacions de control financer que corresponen a la Intervenció General en relació amb l'ajuda concedida.  
d) Comunicar a la Conselleria de Cultura, Educació i Esport l'obtenció d'ajudes per a la mateixa finalitat, procedents de qualsevol administració o ens públic.  
Deu. Pagament de les ajudes  
El pagament de l'ajuda concedida es farà efectiu després de la presentació per part del beneficiari de la documentació a què es referix la base novena, apartat a. L'ajuda només es farà efectiva si el beneficiari justifica l'execució prèvia de l'activitat i la despesa.  
Onze. Reintegrament de quantitats percebudes  
Són procedents el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:  
a) Obtenció de l'ajuda sense posseir les condiciones requerides.  
b) Incompliment de la finalitat per a la qual ha sigut concedida l'ajuda.  
c) Incompliment de les condiciones imposades al beneficiari amb motiu de la concessió de l'ajuda.  
Igualment, en el cas previst en el paràgraf segon de la base huitena, quan l'ajuda principal siga de la Generalitat serà procedent el reintegrament de l'excés obtingut sobre el cost de l'activitat realitzada.  
També serà procedent el reintegrament en els casos previstos en els articles 36 i 37 de la Llei General de Subvencións.   
Dotze. Inspecció i suport tècnic  
La Secretaria Autonòmica de Cultura i Política Lingüística pot inspeccionar en qualsevol moment la realització de l'actuació per a la qual s'ha atorgat la subvenció, i ha de prestar suport tècnic per a la posada en marxa i el funcionament de l'actuació a les institucions que s'acullen a estes convocatòries.  
Tretze. Publicacions  
En el cas que la subvenció s'haja sol·licitat per a la restauració de fons, els beneficiaris es comprometen a indicar que han obtingut una ajuda concedida per la Conselleria de Cultura, Educació i Esport en qualsevol publicació resultant de l'activitat per a la qual s'ha concedit l'ajuda.